
	1.
	Noteikumu projekts
36. Elektroenerģijas ražotājs līdz vēja elektrostacijas nodošanai ekspluatācijā noslēdz civiltiesiskās atbildības apdrošināšanas līgumu par vēja elektrostacijas darbības rezultātā trešajām personām nodarīto zaudējumu atlīdzību un nodrošina, ka atbilstoša apdrošināšanas polise ir spēkā visu vēja elektrostacijas ekspluatācijas laiku.
	Iebildums
1. Noteikumos nav definēts civiltiesiskās atbildības apdrošināšanas minimālais tvērums, tajā skaitā, minimālais atbildības limits, minimāli atlīdzināmie zaudējumi. Aicinām tos definēt līdzīgi kā citos Ministru Kabineta noteikumos par obligāto civiltiesiskās atbildības apdrošināšanu, piemēram, būvdarbu veicējiem vai apsardzes komersantiem, kur nosaukts gan minimālais limits, gan apdrošināšanas līgumā paredzētie atlīdzināmie izdevumi (mantai, veselībai, vai arī videi). Vienlaikus vēršam uzmanību, ka no apdrošināšanas tvēruma būtu izslēdzams apdraudējums vai kaitējums, kas izriet no trokšņa, mirgošanas efekta, vai apdraudējums sugām, jo tās ir uzskatāmas par veiktās darbības dabiskām sekām. Kā arī lūdzam ņemt vērā, ka saistībā ar ierobežotām iespējām iegūt pārapdrošināšanu, spēja nodrošināt apdrošināšanu attiecībā uz vēja elektrostacijām, kas atrodas iekšējos jūras ūdeņos vai teritoriālajā jūrā, varētu būt ierobežota.
2. Noteikumu projekts paredz apdrošināšanas pienākumu elektroenerģijas ražotājam. Ievērojot, ka praksē elektroenerģijas ražotājs un īpašnieks var būt divas dažādas personas, ražotājs varēs apdrošināt savu civiltiesisko atbildību tikai attiecībā uz riskiem, kas saistīti ar elektroenerģijas ražošanas procesu. Savukārt, ja apdrošināšanas gadījums būs saistīts ar pašu vēja elektrostaciju, attiecīgais risks būtu jāapdrošina tās īpašniekam.

